**Ғажайып математика**
**Мақсаты:**1-ден 5-ке дейін тура және кері санау,геометриялық пішіндерді ажырату,логикалық тапсырмаларды орындау арқылы балалардың тілін,ой – өрісін,ойлау қабілетін дамыту.Ұйымшылдыққа,топпен жұмыс істеуге, тапқырлыққа,ізденімпаздыққа тәрбиелеу.
Көрнекілік:сандар,пішіндер,суреттер,асықтар,екі түрлі сандық,дидактикалық ойынға қажетті пішіндер,үлестірмелі материалдар
Белсенді стратегиялар:топтық жұмыс,«миға шабуыл»әдісі.
Оқу іс-әрекетінің кезеңдері:Педагогтің іс-әрекеті,балалардың іс-әрекеті
**Мотивациялық- Қозғаушылық**
Топқа бөлу
Шаттық шеңбері.
Кіп- кішкентай баламыз
Өсіп- өніп толамыз
Күнге қарай талпынып
Көкке қанат қағамыз
Әлемдегі бар адамға
Тек жақсылық тілейміз
Сәлеметсіздерме, апайлар
Сәлем, достар дейміз.
Шеңберде тұрған балаларға үшбұрыштың,төртбұрыштың,суреттерін тарату және үшбұрышты алғандар бір үстелге,төртбұрышты алғандар бір үстелге бөлініп отырады.
2 топқа бөлініп отырады,1-топ«үшбұрыштар»тобы, 2-топ«төртбұрыштар» тобы болады
**Ұйымдастырушылық –ізденістік**.Балалар,біз бүгін сендермен 1-ден 5-ке дейін тура және кері санауды,геометриялық пішіндерді ажыратуды,үйренуді жалғастырамыз.Ол үшін ұлттық «Ханталапай» ойыны арқылы интелектуалды жарыс ұйымдастырайық.
Ойын шарты: ойын барысында берілген тапсырмаларға дұрыс жауап берген топ қоржынына асық салып отырады.Ойын соңында қай топ көп асық жинаса,сол топ жеңімпаз болады.
Алғашқы жарысты бастайтын топты анықтау үшін екі топтан бір баладан шығуы тиіс.Екі топтан бір баладан шығып «Ханталапайға» қатысады
Тапсырма:«Ханталапай».
Талапай-ау, талапай,
Табылды ойын, алақай!
Асықты алға шашамыз,
Талапайға басамыз
Шарты:шашылған асықты кім көп жинаса, сол топ жарысты бастайды.
**1-тапсырма.**1-ден 5-ке дейін тура және кері санау- қазақша,орысша,ағылшынша.(«үшбұрыштар»-тура, «төртбұрыштар»- кері санайды)
**2-тапсырма.**«Суреттегі заттарды сандармен сәйкестендір»(үлестірмелі материалмен жұмыс)Мысалы:3 санының жанына 3 мысық бейнеленген суретті қою керек, т.с.с..
Тапсырманы дұрыс орындаған балалар өздерінің сандықтарындағы асық санын көбейтеді.
**3-тапсырма**.Логикалық сұрақтар.
Әр дұрыс жауап үшін бір асықтан беріледі
1.Апасы Сезімге дүкеннен төртбұрышты үш доп әкелді. Сезім біреуін Аянатқа берді,біреуін Мерейге берді.Сезімде неше доп қалды?(төртбұрыш доп болмайды).
2.Балабақша ауласында өсіп тұрған қайың ағашында 2 алма бар екен. Бір алманы торғай жеді, біреуін қарға жеді. Қайыңда неше алма қалды? (қайыңда алма өспейді)
3.Аспанда неше жұлдыз бар?(аспанда көп жұлдыз бар)
4.Бір қоянның құлағы нешеу?( бір қоянда екі құлақ болады)
5.Екі аюда неше бас бар?(екі бас бар)
**Сергіту сәті:**Аяқтарды топылдат,
Алақанды сартылдат,
Оңға да, солға да
Бұрыламыз,оңай-ақ
Басымызды шайқаймыз,
Қолымызды бұлғаймыз.
Оңға да,солға да
Бұрыламыз, оңай-ақ,
Секіреміз биікке,
бәрімізге көңілді
Оңға да, солға да
Бұрыламыз, оңай-ақ
**4-тапсырма**.Дидактикалық ойын:«Пішіндерден заттар құрастырамыз".
(топқа ішінде геометриялық пішіндер бар конверт беріледі)
Шарты:берілген пішіндерден бір топ аққала,екінші топ шырша жасап шығуы керек.Қай топ бірінші құрастырса, сол топқа бір асық беріледі.
**5–тапсырма**.Сандар жайлы тақпақ немесе санамақ айту
Шарты:екі топтан бір баладан шығып тақпақ,санамақ айтады.
Әр тақпаққа санамаққа бір асықтан беріледі
Мысалы:
Бір дегенім- білім,
Білім жарық күнің.
Екі дегенім- еңбек,
Еңбек бәрін жеңбек.
Үш дегенім –үміт,
Үміт артар жігіт.
Төрт дегенім –төзім,
Төзе білем өзім.
Бес дегенім – бесік,
Шықтық содан өсіп
**Қортынды-рефлексиялық**
Кері байланыс
Балалар, бүгін біз не үйрендік?(1-ден 5-ке дейін тура және кері санауды, геометриялық пішіндерді қайталадық.)
Қандай ойын ойнадық?(«Ханталапай» ойынын ойнадық)
Балалар асықтарды өздері санап, қай топтың сандығында асықтың көп екенін айтады.
Екі топтың қоржынындағы асықтарды санап жеңімпазды анықтау, қошемет көрсету
Балалар,сендерге бүгінгі сабақ ұнады ма? Қай тапсырма ұнады? (Балалар жауабы)
Күтілетін нәтиже:
Білуі керек:1-ден 5-ке дейінгі сандарды тура және кері санай білуді
Нені игерді:5 көлемінде сандық есептеу,геометриялық пішіндерді ажыратуды
Нені білді:логикалық сұрақтарға жауап беруді,«Ханталапай» ойынымен танысты